Amapholisa eBotswana Abulala Isizalwane seZimbabwe
Amapholisa la, akade ehlome ephelele abikwa ethe kade emnakanela ukuthi nguye isikliwi abakade besidinga esitshiye sibulele umuntu kweinye indawo.
GABORONE — Amapholisa eBotswana azithola ebhekane lohlupho lokuthukuthela okukhulu kwemuli yesinye sesizalwane seZimbabwe ebe sihlala elizweni lelo esibulewe singelacala ngesikhathi amapholisa edinga owadala elinye icala duzane ledolobho leFrancistown. Imuli yakoNdlovu iphakathi kwesililo ngemva kokuba omunye wabo edutshulwe ngamapholisa endaweni eseduzane ledolobho leFrancistown. Amapholisa abikwa egombolozele avimbezela abantu kweyinye indawo yokuzithokozisa emzini we Ditlaadi lapho umuyi obekhona phakathi ngoLwesine olwedluleyo mhlaka 7 Zibandlela 2016. Amapholisa akade ehlome ephelele abikwa eqale ukudubula, ebizela ukuthi adinga omunye obedale icala lokubulala. Ngesikhathi abantu besabalala, amapholisa abikwa eqale ukukhalisa imbhobho edubulela ebantwini, umuyi waba ngomunye otshaywe ngolunye uhlamvu wahle wawa wafela khonapho. Isihlobo sikamuyi, umnunzana Themba Ndlovu uchasisa ngokwenzakale ngalelo langa. Kodwa uthi abasoke bame khonapho ngendaba le ngoba umuyi edutshulwe engalacala. Inhlanganiso yeMandebeleni eyeMasiyephambili ithi izancedisa ngoba ikhathazekile ngokubalawa kwabantu beZimbabwe mahlayana ikakhulu ezandleni zamapholisa kwele Botswana. Udaba lolu luza ngemva kwensuku ezingatsho lutho kwenzakale olunye eGaborone lapho amapholisa abikwa ebulele oweZimbabwe kodwa wenziwa angathi uzibulele ngokulengiswa okuludaba olulokhe lusacubungulwa. Kolunye udaba amalunga eMasiyephambili angenela ukunceda owadutshulwa ngomunye oweBotswana ngesikhathi ethonisa imali yokumsebenzela epulazini. Kukhangelelwe ukuthi udaba olutsha lolu lusiwe kumagqwetha alwela ilungelo loluntu ukuze bancede imuli kaNdlovu ngokuhambisa uhulumende weBotswana emthethwandaba. Amapholisa wona avika ngokuthi umuyi ubulewe ngesikhathi bemgijimisa njalo bemdingela icala lokubulala. Kodwa uNdlovu ukuphikile lokhu esithi kulabafakazi abanengi njalo umuntu owayedingwa ngamapholisa sikhlumanje usebanjiwe.